Na temelju članka 30. Statuta Općine Privlaka („Službeni glasnik Zadarske županije“, broj 05/18, 07/21), a u svezi sa člankom 117. Stavak 5. Zakona o socijalnoj skrbi (“Narodne novine” broj 157/13, 152/14, 99/15, 52/16, 16/17, 130/17, 98/19, 64/20, 138/20) Općinsko vijeće na svojoj 5. sjednici održanoj dana 15. prosinca 2021. godine donosi

**Odluku o jednokratnoj novčanoj pomoći roditeljima novorođene djece**

**Članak 1**.

Ovom odlukom utvrđuju se uvjeti, visina novčane pomoći i način ostvarivanja prava na novčanu pomoć za novorođeno ili posvojeno dijete (u daljnjem tekstu: novčana pomoć).

**Članak 2.**

**Pravo na jednokratnu novčanu pomoć može ostvariti jedan od roditelja novorođenog djeteta pod uvjetom da je državljanin Republike Hrvatske, s neprekidno prijavljenim prebivalištem na području Općine Privlaka najmanje pet godina neposredno prije rođenja djeteta te pod uvjetom da i novorođeno dijete ima prijavljeno prebivalište na području Općine Privlaka te ako drugi roditelj ima prijavljeno prebivalište na području Općine Privlaka ili ako je stranac s privremenim ili stalnim boravkom u Općini Privlaka.**

**U slučaju kada drugi roditelj nema prebivalište na području Općine Privlaka, potrebno je priložiti i potvrdu da novčana pomoć nije isplaćena od jedinice lokalne samouprave u kojoj drugi roditelj novorođenog djeteta ima prebivalište.**

Ovo pravo se po istom osnovu ne može ostvariti na dva mjesta.

**Članak 3.**

Visina novčane pomoći iznosi 3.000,00 kuna za prvo dijete, 5.000,00 kuna za drugo dijete i 10.000,00 kuna za treće odnosno svako sljedeće novorođeno dijete.

**Članak 4.**

Pisani zahtjev za ostvarivanje prava na novčanu pomoć podnosi se Jedinstvenom upravnom odjelu Općine Privlaka, najkasnije šest mjeseci od dana rođenja djeteta odnosno od pravomoćnosti rješenja o posvojenju.

Iznimno, zbog zdravstvenih ili drugih objektivnih razloga, zahtjev se može podnijeti i po isteku roka od 6 mjeseci, ali ne kasnije od dvanaest mjeseci od rođenja (posvojenja) djeteta, uz predočenje odgovarajućih dokaza.

Uz zahtjev je potrebno priložiti:

- rodni list novorođenog djeteta i ranije rođene djece

- preslika osobnih iskaznica roditelja

- uvjerenje o prebivalištu novorođenog djeteta

- presliku kartice tekućeg računa na koji će se novčana pomoć isplatiti.

**Članak 5.**

O pravu na ostvarivanje novčane pomoći iz ove odluke odlučuje pročelnik Jedinstvenog upravnog odjela Općine Privlaka posebnim rješenjem u roku 30 dana od dana podnošenja urednog zahtjeva.

O žalbi protiv rješenja iz članka 5. Stavak 1. odlučuje općinski načelnik. Protiv odluke načelnika o žalbi nije dopuštena žalba, ali se može pokrenuti upravni spor.

**Članak 6.**

Sredstva za ostvarivanje prava iz članka 1. Odluke osiguravaju se u Proračunu Općine Privlaka.

**Članak 7.**

Stupanjem na snagu ove Odluke stavlja se izvan snage Odluka o jednokratnoj novčanoj pomoći roditeljima novorođene djece („Službeni glasnik Zadarske županije“ broj 23/17 ).

**Članak 8.**

Ova odluka stupa osmi dan od dana objave u Službenom glasniku Zadarske županije.

OPĆINSKO VIJEĆE

PREDSJEDNIK

Nikica Begonja

KLASA: 550-01/21-01/01

URBROJ:2198/28-01-21-2